Flere kupper før visning: – Viktig å være klar over dette
Etter å ha blitt snytt for en budrunde, valgte Erik Fredriksen å kjøre samme taktikk: – Deilig å slippe konkurransen.  – Jeg var veldig positivt til å slippe å måtte krige om leilighetene.  Det sier Erik Fredriksen som har kjøpt begge sine utleieboliger i Kongsberg gjennom såkalt «kupping». – Jeg var interessert i en utleiebolig som lå ute til salgs, men mistet muligheten til å by da den ble kuppet før visning. Jeg sa til megleren at jeg var interessert, og han satt med i direkte kontakt med selgeren som skulle selge enda en leilighet i samme bygg. Fredriksen bestemte seg for å gi kupping et forsøk selv, og fikk leiligheten etter å ha bydd prisantydning. – Det var deilig å slippe konkurransen. På dette tidspunktet var det veldig få boliger som var egnet til utleie til salgs i Kongsberg, så jeg var fornøyd med å slippe budrunde. – Fredriksen sier man aldri kan vite om kupping egentlig lønner seg, men var selv fornøyd med prisen. Ifølge eiendomsmegler Sebastian Andresen i EIE blir boligkupping utbredt når det er få boliger i markedet.  – Kupping er et resultat av lite volum. Folk blir lei av å dra på visninger og av at finansieringen ikke strekker til i budrunden. I kjøpsprosessen bruker man mye tid på å planlegge visninger, sette seg inn i alt av informasjon fra salgsoppgave, takst, reguleringsplan og informasjon fra borettslaget/sameie. Hvis man gang på gang "taper" så blir man desperat.  Han erfarer selv at mange ringer han etter budrunder for å høre om han har noen tilsvarende boliger som skal selges, siden de er lei av å tape budrunder.  – Dette forstår jeg godt når drømmen om et sted å bo blir knust gang på gang. Andresen sier de i forbindelse med kupping, hemmelig bud eller lukket bud vanligvis anbefaler budgiver å frafalle budet.  – Dette med grunnlag i eiendomsmeglingsforskriften § 6–3 (1) som sier at megler skal legge til rette for en forsvarlig avvikling av budrunden, og § 6–3 (2) om at megler, så langt det er mulig, skal orientere selger, budgivere og øvrige interessenter om mottatte bud, størrelse og akseptfrist. Dette får vi ikke gjort ved kupping, lukket bud/hemmelig bud eller off-maket salg. Han sier de heller ikke får prøvd markedet på samme måte som ved en åpen budrunde.  – Erfaringsmessig gir disse budene misfornøyde interessenter. Vi anbefaler å avstå fra disse budene. – Hva bør man tenke på om man vil kuppe en bolig? – Det er en risiko med kupping. Man vet ikke selv om man har betalt for mye for boligen, siden boligen ikke ble testet i en åpen budrunde, forklarer Andresen.  Videre anbefaler han ingen å ta store beslutninger når man har dårlig tid eller er «desperat».  – Dersom man skal kuppe en bolig så bør det være en gjennomtenkt beslutning. Man bør ha god innsikt i eiendomsmarkedet, gjort grundig undersøkelser i boligen, salgsoppgave, regulering etc. og pratet med megler. Slik at man unngår å gjøre en dårlig beslutning.  – Jeg har en tante som brukte én time på å kjøpe et par joggesko. folk bruker mindre tid på å kjøpe bolig.  Noen år etter det første boligkjøpet, fikk Erik Fredriksen tak i enda en leilighet på nesten samme måte. – Det var noen som kjøpte en leilighet i samme sameie og pusset den opp. Jeg spurte om jeg kunne komme og se hvordan de hadde gjort ting, mest for å få inspirasjon til egen oppussing. Det virket ikke som de var helt fornøyd med prisøkningen de hadde fått, så da koblet jeg meg raskt på. Fredriksen spurte selgerne om de kunne være interessert i å gjøre en intern handel. – På den måten slapp de kostnader til megler og annonse, og jeg slapp konkurransen. Jeg klarte å overtale dem til dette, og fikk også denne leiligheten til prisantydning. – Har du noen tips til andre som vurderer å forsøke å kuppe en bolig? – Jeg er ingen ekspert, men jeg anbefaler å ha litt is i magen. I forbindelse med kjøpet av den andre boligen så selgeren at de hadde en annen kjøper. I stedet for å bite på og by høyere, ønsker jeg de bare lykke til. Etter noen dager ringte de og sa jeg kunne kjøpe den likevel, sier Fredriksen.  – Man må også huske å gjøre en grundig vurdering av hva man selv tenker er en god pris, og om prisen man tilbyr er riktig. Carsten Pihl i Huseierne er kritisk til kupping av bolig. – Kupping er noe hverken jeg eller resten av Huseierne liker. Vi liker det faktisk så lite at vi har arbeidet med et forslag til en ny eiendomsmeglingslov hvor vi har fremmet at kupping burde forbys. Han begrunner kritikken med at kupping skaper utrygghet i boligmarkedet og en stor usikkerhet i selve prosessen rundt kjøp og salg av bolig. – Det skaper usikkerhet for kjøper, og også for den som kupper. Og ikke minst for de andre som egentlig kunne tenkt seg å delta i budrunden. De føler seg gjerne lurt og snytt for å ha ventet på en budrunde, mens noen andre velger å omgå spillereglene. Kupping tar bort den tryggheten vi har i dagens system. Det skaper rot for selger, for kjøper og for eiendomsmeglerne. Pihl trekker frem at det bare er boligselgerne som kan si nei til et tilbud om kupping. – En eiendomsmegler sa til meg at han aldri hadde vært med på at de som har pengene på en fredag og vil kuppe, ikke har pengene neste mandag når budrunden faktisk starter. Den eneste grunnen til at man prøver å kuppe, er for å spare penger. Dette er viktig at selger er klar over dette. Det er helt fair å si nei! Ifølge Pihl følger kuppe-tendensene de øvrige forholdene i markedet. – Det er mest utbredt når markedet er opphetet. Det har nok vært lite kupping i det siste, men utover våren og sommeren vil vi nok se mer av det. I tillegg ligger vi an til å få et bra lønnsoppgjør, som gjør at kanskje enda flere prøver seg. – Mange tror de kan kuppe med å by litt over prisantydning. Skal du snike i køen, må du nok klinke litt mer til. Men med tanke på at man aldri kan vite om et kupp lønner seg eller ikke, er nok det et dårlig råd.  – Til selgerne vil jeg si at kjøperne kommer tilbake. De forsvinner ikke bare fordi du takker nei til et tilbud før ordinær budrunde. Vil du lese flere gode saker om privatøkonomi? Få mer informasjon om abonnement på Dine Pengers magasin her eller kjøp magasinet i vår nettbutikk (fri frakt!)
Eiendomsmegler Sebastian Andresen forklarer at kupping blir mer vanlig i boligmarkedet med lite volum. Likevel anbefaler de normalt budgivere å avstå fra kupping, på grunn av regelverket rundt forsvarlig budrunde-avvikling og risikoen for å betale for mye. Fredriksen anbefaler de som tenker på å kuppe en bolig om å være tålmodige og å gjennomføre grundige vurderinger før de byr på eiendommen. Carsten Pihl i Huseierne er kritisk til boligkupping og mener det skaper usikkerhet i markedet og avvik fra normen. Huseierne har arbeidet for et forslag om å forby kupping i en ny eiendomsmeglingslov. Selgere bør være klar over at det er helt greit å si nei til kuppingstilbud, da kjøpere ofte vil komme tilbake senere for en ordinær budrunde.